Liderii PNL se reunesc, miercuri, de la ora 15.00, la Vila Lac pentru a discuta despre lista la alegerile europarlamentare şi candidaţii la alegerile locale, potrivit unor surse politice.
PNL trebuie să stabilească candidaţii la alegerile locale la sectoarele din Capitală dar şi în ţară, în mai multe localităţi. Pentru Sectorul 1, candidatul PNL susţinut şi de PSD ar urma să fie liderul filialei, George Tuţă. Liberalii vor mai avea candidat la sectorul 6, în persoana primarului în funcţie, Ciprian Ciucu. În plus, liberalii trebuie să finalizeze lista pentru alegerile europarlamentare. Joi, conducerea PNL urmează să se reunească într-o şedinţă pentru validarea candidaturilor.